dh-unibe/image-text_koenigsfelden-charters-post-1500 huggingface dataset:
Wir, der schultheis und rätt der statt Bern, ✳ verjechen mitt disem brieff, das fùr uns kommen sind ✳ der ersammen unnser lieben getrùwen
schultheissen, ✳ rättes ✳ und gemeind ✳ von Brugk erberen botten ✳ und habend uns ze erkennen geben, ✳ wie dann ir altvordern und sy ✳ uff dem geleitt ze Brugk ✳
jerlichen zfùnftzig und vier Florentzer guldin ✳ vorab gehebt und die selben alwegen, ✳ die wile sy ✳ in der herschaft von Oͤsterich handen ✳ gestanden ✳ und
ouch darnach, ✳ da sy uns ankommen siend, ✳ davon ingenomen ✳ und ouch deshalben ✳ von der vermelten herschaft ✳ brieff und sigel gehebt haben, ✳ die inen
aber von fùres nott ✳ in irem ùberfall ✳ mitt anderem dem iren ✳ leider verbrunnen sind. ✳ und hand daruff an uns ✳ mitt gnaͤdiclichem anruͤffen begertt, ✳
die wile soͤllich ir fùrgeben ✳ an im selbs wär, ✳ und etlichen den unnsern und andern, ✳ die dann in vergangnen ziten ✳ ir brieff und gewarsami darumb verhoͤrt haben, ✳ wol wissende sie, ✳ inen deshalben, ✳ besunder kùnftig irrung ze vermiden, ✳ bekantnùsse under unnserem angehencktem insigel ze gebend. ✳
also uff semlich ir zimlich bitt und beger ✳ und besunder ouch nach verhoͤren der kuntschaft, ✳ so dann wilent der from̄, vest Ruͦdolff von Ringgoltingen,
unnser schultheis, ✳ und ander die unnsern, ✳ namlich Hanns Frenckli, unnser seckelmeister, ✳ Niclaus Fricker, unnser stattschriber, ✳ Ludwig Efinger, ✳ Uͦlrich
Grulich, ✳ Wernher Moser ✳ und ander, ✳ so dann söllich der obgenanten von Brugk ✳ brieff und gewarsami gesechen, ✳ darumb gerett, ✳ so haben wir inen ✳ von
rechtem wissen ✳ und wol bedächt ✳ gnediclichen söllichs zuͦgesagt. ✳ und wellent ouch ernstlichen, ✳ das sy und ir nachkommen ✳ by söllichen zfùnftzig und
vier guldin geltes ✳ blieben ✳ und inen die yerlichen von dem geleitt ze Brugk ✳ vor allen andern zinsen ✳ usgericht und geben werden ✳ än allen abgang und
gebresten, ✳ wie dann sollichs die uffgenomen kuntschaft ✳ mit mer worten uszwist. ✳ daby wir si ouch fùr uns ✳ und unnser nachkommen ✳ wellend getrùwlich
hanthaben ✳ und bliben lassen ✳ alle geverde und argenliste usgeslossen. ✳ des zuͦ vestem urkùnde, ✳ so haben wir disen brieff ✳ under unnserm angehencktem insigel ✳ den unnseren von Brugk ✳ und iren ewigen nachkommen geben. ✳ und sind wir dis, so hieby wärend: ✳ Peter Kistler, schulths̄ ✳ Adryan
von Buͦbenberg, ✳ herr ze Spietz, ✳ Niclaus von Scharnachtal, ✳ Niclaus von Diespach, all dryg rittere, ✳ Hartman vom Stein, ✳ Peterman von Wabren, ✳ Petˀman
vom Stein, ✳ Ludwig Hetzel von Lindnach, ✳ Urban von Muͦlron, ✳ Ludwig Brugler, ✳ Hanns Frenckli, seckelmeister, ✳ Benedict Tschachtlan, ✳ Anthoni Archer, ✳ Peter
Boͧmgarter, venner, ✳ Hanns Kutler, ✳ Peter Simon, ✳ Cuͦnrat Rietwil, ✳ Heinrich Zimberman, ✳ Benedict Krum̄o, ✳ Peter Starck, ✳ Bartholome Huͦber, ✳ Gilian Achshalm,
Anthoni zer Eich ✳ und Peter Irreney. ✳ geben am ersten tage des monats juny als man von der gebùrt Cristi zalt tusent vierhundert und
sùbentzig jare.
Königsf. 749
diser bryff ist ✳ under hn✳ seckelmr̄
Aùgspùrger durch Jeronimū Stettler
hoffmr̄ zuͦ Küngsfelden abgelöszt
aō ✳ 1603 ✳
K ✳ T ✳ 6 ✳
der brief um̄ fùnfzig und vierguldin florentzˀ uff dem gleitt
Staatsarchiv
AARGAU
1470 ✳